Predkladacia  správa 

	Ministerstvo obrany SR v súlade so zákonom č. 111/1990 Zb. o štátnom podniku v znení neskorších predpisov plní funkciu zakladateľa týchto štátnych podnikov:

1.	Vojenský opravárenský podnik 015, Nováky, š. p. 
2.	Vojenský opravárenský podnik 016, Moldava nad Bodvou, š. p. 
3.	Vojenský opravárenský podnik 027 Trenčín, š. p.
4.	Vojenský opravárenský podnik 028 Prešov, š. p.
5.	Letecké opravovne Trenčín, š. p
6.	LOBB, š. p. Banská Bystrica
7.	Vojenské stavby Bratislava, š. p.
8.	Vojenské lesy a majetky SR, š. p. Pliešovce

     Uvedené štátne podniky majú v zmysle zákona č. 111/1990 Zb. o štátnom podniku v znení neskorších predpisov a v súlade so zakladacími listinami stanovený základný predmet činnosti – uspokojovanie verejnoprospešných záujmov Slovenskej republiky v zabezpečovaní jej obranyschopnosti a povinný predmet činnosti – prednostné dodávky pre obranu a bezpečnosť štátu na základe uzatvorených zmlúv. 
	 
	Štátne podniky okrem Vojenských stavieb Bratislava, š. p. a Vojenských lesov a majetkov SR, š. p. Pliešovce majú charakter opravárenských podnikov so zameraním na vykonávanie opráv vojenskej techniky a materiálu. Opravy leteckej, letiskovej, rádiolokačnej techniky a techniky protivzdušnej obrany štátu sú realizované v Leteckých opravovniach Trenčín, š. p. a  LOBB, š. p. Banská Bystrica. Opravy tankovej, obrnenej, automobilovej a delostreleckej techniky sa realizujú vo Vojenskom opravárenskom podniku 027 Trenčín, š. p., vo Vojenskom opravárenskom podniku 028 Prešov, š. p. a vo Vojenskom opravárenskom podniku 016, Moldava nad Bodvou, š. p. Revízie, likvidácia a opravy munície sú vykonávané vo Vojenskom opravárenskom podniku 015, Nováky, š. p.  

Vláda SR na svojom rokovaní dňa 10. januára 2001 vzala na vedomie materiál „Informácia o dôvodoch nezaradenia štátnych podnikov, ktorých zakladateľom je Ministerstvo obrany SR do privatizácie“. Postup privatizácie a transformácie podnikov bol rozpracovaný aj v Dlhodobom pláne rozvoja a štruktúry ozbrojených síl SR - model 2010, ktorý bol schválený na rokovaní 45. schôdze Rady obrany štátu dňa 7. februára 2002 a následne aj uznesením vlády SR č. 168/2002.

Návrh na transformáciu štátnych podnikov sa predkladá na základe vlastnej iniciatívy v nadväznosti na aktualizovanú koncepciu transformácie a privatizácie štátnych podnikov v zakladateľskej pôsobnosti ministerstva obrany, schválenú na Kolégiu ministra obrany SR v roku 2003. Zámer transformácie a privatizácie štátnych podnikov vychádza z návrhov a odporúčaní prijatých v Dlhodobom pláne štruktúry ozbrojených síl SR, predpokladaných potrieb ozbrojených síl v oblasti opráv výzbroje, techniky a materiálu, likvidácie výzbroje, výroby náhradných dielcov a v neposlednom rade i v oblasti modernizácie výzbroje a techniky. Rozhodnutie Ministerstva obrany SR, ako zakladateľa štátnych podnikov, navrhnúť štátne podniky do privatizácie a transformácie vychádza zo súčasných a predpokladaných potrieb ozbrojených síl SR. Postupným znižovaním počtov výzbroje  a techniky ozbrojených síl SR sa znižujú i nároky na využitie opravárenských kapacít v prospech ministerstva obrany v jednotlivých opravárenských podnikoch. 
Do procesu privatizácie sú zaradené štátne podniky, u ktorých je využitie opravárenských a výrobných kapacít pre potreby ozbrojených síl SR v mierových podmienkach predpokladané v nízkych objemoch. Zakladateľ pritom zohľadnil i duplicity u niektorých vybraných sortimentoch opráv výzbroje a techniky so snahou zlúčenia do jedného štátneho podniku.     

V súlade s touto koncepciou boli do privatizácie zaradené 3 podniky – Vojenské stavby Bratislava, š. p., Vojenský opravárenský podnik 028 Prešov, š. p. a Vojenský opravárenský podnik 016 Moldava nad Bodvou, š. p. . Vojenské lesy a majetky SR Pliešovce, štátny podnik je plánované ponechať v súčasnej právnej forme a ostatné podniky – Vojenský opravárenský podnik 015, Nováky, š. p., Vojenský opravárenský podnik 027 Trenčín, š. p., Letecké opravovne Trenčín, š. p. a LOBB, š. p. Banská Bystrica transformovať na akciové spoločnosti so 100 % účasťou štátu.
    
     Otázky zakladateľa a akcionára vo vytvorených akciových spoločnostiach budú riešené osobitnými návrhmi zákonov za jednotlivé štátne podniky samostatne. Ich zakladateľom a tým aj jediným akcionárom bude štát. Štát bude pri zakladaní akciových spoločností aj pri výkone práv a povinností akcionára  zo zákona zastúpený Ministerstvom obrany SR.

Predmetom týchto zákonov bude takisto umožniť akciovým spoločnostiam ako právnym nástupcom štátnych podnikov pokračovať vo vykonávaní podnikateľskej činnosti, ktorú  vykonávali štátne podniky, najmä pokračovať v poskytovaní služieb v rámci obchodovania s vojenským materiálom.  

Ústavným východiskom je predovšetkým čl. 55, ktorým Slovenská republika chráni a podporuje hospodársku súťaž s tým, že predkladaná osobitná právna úprava vytvára rovné podmienky fungovania novo vzniknutej obchodnej spoločnosti s majetkovou účasťou štátu na trhu s ostatnými súkromnoprávnymi obchodnými spoločnosťami založenými podľa príslušných ustanovení Obchodného zákonníka.

Realizácia navrhovaných právnych úprav nezakladá nároky na štátny rozpočet, rozpočty obcí a vyšších územných celkov. Predkladaný materiál nemá dopad na verejné financie, na obyvateľstvo, z hľadiska Akčného návrhu opatrení na zlepšenie podnikateľského prostredia v Slovenskej republike nemá vplyv na podnikateľské prostredie ani na životné prostredie a zamestnanosť.

Materiál bol prerokovaný v Porade ekonomických ministrov 7. marca 2005. Na základe pripomienok vznesených na tomto rokovaní bol dopracovaný a predkladá sa na rokovanie nové znenie pôvodne predloženého materiálu.